বাংলা ভাষায় যতীন সরকার একজন খাঁটি ও পূর্ণাঙ্গ লেখক। কেন? শুধু ভাষা ও সৌন্দর্য সৃষ্টিই লেখকের কাজ হতে পারে না। বরং লেখার বিষয় ও প্রাসঙ্গিকতাই চলমান ভাষা, স্টাইল ও সৌন্দর্যকে নবায়ন করে। বরং একটা সমাজের ভেতরে, একটা দায়ের ভেতরে একজন লেখকের জন্ম হয়। সচেতন অভিপ্রায়ে লেখক সে-দায়টাকেই লিখে যান। সময়ের নির্মম ও অনিবার্য সংকট মোকাবিলায় লেখক একটা দার্শনিক ডিসকোর্স তৈরি করেন। লেখালেখি কিংবা বক্তৃতার উন্মুক্ত মঞ্চে দাঁড়িয়ে তিনি তাঁর চিন্তন ও দার্শনিক ডিসকোর্সকেই হাজির করেন। লৌকিক বাঙালির জীবনাচারের ভিত্তি ও দার্শনিক প্রত্যয়কে হৃদয়ে ধারণ করে একটা বুদ্ধিবৃত্তিক সমাজ গঠনের লক্ষে একজন পূর্ণাঙ্গ লেখকের কাজ করে যাচ্ছেন তিনি। একবিংশ শতাব্দীতে প্রত্যেকটি মানুষই হয়তো রাজনৈতিক বোধ ও বিশ্বাস দ্বারা পরিচালিত। যতীন সরকারও রাজনীতি করেন। বাংলাদেশের কমিউনিস্ট পার্টির একজন অগ্রজ তিনি। পার্টির সাংগঠনিক কর্মকা- থেকে অবসর গ্রহণ করেছেন। কিন্তু তরুণদের কাছে পার্টির দার্শনিক ও রাজনৈতিক আদর্শের মর্মার্থ পৌঁছে দেওয়ার কাজটি নিরন্তর করে যাচ্ছেন। সময় ও সমাজের মাটিতে দাঁড়িয়ে তিনি রাজনীতি করেছেন। পার্টির খুঁত ও ভুলগুলোকে তিনি অকপটে বলেছেন। আপন আত্মার নিজস্ব সত্যের ভিত্তিতে দাঁড়িয়ে কথা বলতে বলতে কখনো কখনো পার্টির ভেতরেও একা হয়ে গেছেন।